b'\n_START_ARTICLE_\nKlini\xc4\x8dne smernice\n_START_PARAGRAPH_\nKlini\xc4\x8dne smernice so strokovno besedilo, zasnovano na ugotovitvah znanstvenoraziskovalnega dela, ki na zgo\xc5\xa1\xc4\x8den na\xc4\x8din povzema navodila za obravnavo dolo\xc4\x8dene zdravstvene te\xc5\xbeave. Gre za sistemati\xc4\x8dno oblikovana stali\xc5\xa1\xc4\x8da, ki zdravstvenemu osebju, pa tudi bolnikom, pomagajo pri odlo\xc4\x8ditvah glede primernega zdravstvenega varstva v specifi\xc4\x8dnih klini\xc4\x8dnih okoli\xc5\xa1\xc4\x8dinah. Osnovane so le na medicini, temelje\xc4\x8di na dokazih._NEWLINE_Klini\xc4\x8dne smernice se pripravljajo za diagnostiko, zdravljenje bolezni, rehabilitacijo bolnih in po\xc5\xa1kodovanih in za uvajanje novej\xc5\xa1ih zdravil, materialov ter pripomo\xc4\x8dkov.\n_START_SECTION_\nNamen klini\xc4\x8dnih smernic\n_START_PARAGRAPH_\nKlini\xc4\x8dne smernice ne nadomestijo znanj in izku\xc5\xa1enj zdravnika, temve\xc4\x8d so pripomo\xc4\x8dek za sprejemanje odlo\xc4\x8ditev o najprimernej\xc5\xa1ih ukrepih, v specifi\xc4\x8dnih okoli\xc5\xa1\xc4\x8dinah posameznega pacienta. Glavni namen klini\xc4\x8dnih smernic je zagotavljanje dobre klini\xc4\x8dne prakse. Svet Evrope jih opisuje kot sredstvo za bolj racionalno odlo\xc4\x8danje v zdravstveni obravnavi in predvsem kot podporo za izbolj\xc5\xa1anje kakovosti zdravstvene oskrbe. Zdravstvenemu osebju in javnosti pomagajo pri privzemanju, ocenjevanju in optimalni uporabi nenehno nara\xc5\xa1\xc4\x8dajo\xc4\x8dega obsega novih znanstvenih dokazov in sistemati\xc4\x8dno izoblikovanih mnenj strokovnjakov o kakovostni oskrbi bolnikov. Klini\xc4\x8dne smernice \xc5\xbeelijo spodbuditi tak\xc5\xa1no oskrbo, ki bolnikom zagotavlja najve\xc4\x8djo mo\xc5\xbenost koristi in kar najmanj\xc5\xa1o verjetnost \xc5\xa1kode, je sprejemljiva z vidika potrebnih stro\xc5\xa1kov in izvedljiva glede na pogojenost drugih virov.'